Det er ikke til at gå til fest hos de nordjyske HA-rockere uden at blive bemærket. Da Hells Angels fredag aften inviterede til fest i klubhuset Angels Place i Østergade i Nørresundby, agerede politiet "dørmænd" og bad hver eneste deltager om at oplyse navn. De, der ankom iført originale HA-veste, fik rygmærkerne fotograferet og registreret af ordensmagten. - Vi registrerer de gæster, der kommer og deres tilhørsforhold, og det gør vi for at få et større overblik over, hvordan rockersituationen er, siger vicepolitikommissær Karsten Kristensen, Nordjyllands Politi. Politiet registrerede i alt 155 gæster til festen, som begyndte ved 19-tiden. En af dem måtte aflevere en guldkæde, fordi politifolkene, der havde repræsentanter for Skat ved deres side, konstaterede, at vedkommende skyldte det offentlige penge. Allerede inden festen havde politiet sammen med Skat været inde i klubhuset, der er indrettet som bar med salg af spiritus. Det resulterede i, at rockerne allerede inden festen begyndte, havde fået en toldsag på halsen, idet Skat fandt omkring 40 flasker spiritus, som var indkøbt, uden at der var betalt afgift. - De kunne ikke forklare, hvor flaskerne kom fra, så derfor har de fået en toldsag på halsen, siger Karsten Kristensen.

Opsummering:
HA fester i rockerborgen i Nørresundby. Inden festen opdager
Skat 40 flasker sprut indkøbt uden afgift.